Kimberley-myn kry nuwe eienaarDe Beers het sy Kimberley-myn, die mynhuis se oudste diamantmyn, vir nagenoeg R100 miljoen verkoop. Volgens De Beers is dit om “353 werkers se werk te verseker”. De Beers het sy ontstaan te danke aan die ontdekking van diamante in Kimberley in 1871. Tydens die diamantstormloop wat op die ontdekking gevolg het, het De Beers hom gevestig as die voorste diamantmynhuis, eers in die tyd van Cecil John Rhodes en daarna die Oppenheimer-familie. Phillip Barton, hoof van De Beers, het gesê “die oordrag van eienaarskap van die myn dui op die mynhuis se toewyding om die voortbestaan van die Kimberley-myn te verseker”. Volgens Burton was daar 70 maatskappye wat belanggestel het om die Kimberley-myn te koop. “Ons het egter op Ekapa Minerals besluit oor sy tegniese, finansiële en ekonomiese vermoë”. Hy het ook gesê Ekapa Minerals se BEE-strukture sal voordelig wees vir die werkers by dié myn. Ekapa Mining hoop om in die eerste drie jaar sowat 700 000 karaat per jaar te produseer.